Document ID: 32012R0610

A BIZOTTSÁG 610/2012/EU RENDELETE
(2012. július 9.)
a nem céltakarmányokban elkerülhetetlen átvitel következtében jelen lévő kokcidiosztatikumoknak vagy hisztomonosztatikumoknak az élelmiszerekben megengedhető legnagyobb szintjeinek meghatározásáról szóló, 2009. február 10-i 124/2009/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,
mivel:
(1)
A belső piac megfelelő működésének biztosítása és a közegészség védelme érdekében a nem céltakarmányokban elkerülhetetlen átvitel következtében jelen lévő kokcidiosztatikumoknak vagy hisztomonosztatikumoknak az élelmiszerekben megengedhető legnagyobb szintjeinek meghatározásáról szóló, 2009. február 10-i 124/2009/EK bizottsági rendelet (2) meghatározza az élelmiszerekben előforduló egyes kokcidiosztatikumok vagy hisztomonosztatikumok legnagyobb megengedhető szintjeit.
(2)
A legnagyobb megengedhető szinteket folyamatosan ki kell igazítani, figyelembe véve a tudományos és műszaki ismeretek fejlődését, és figyelembe véve az érintett élelmiszer tekintetében az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról szóló, 2009. május 6-i 470/2009/EK európai parlamenti és tanácsi rendelet (3) keretében vagy a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendelet (4) keretében megállapított maximális maradékanyag-határértékeket érintő változásokat.
(3)
A farmakológiai hatóanyagokról és az állati eredetű élelmiszerekben előforduló maximális maradékanyag-határértékek szerinti osztályozásukról szóló 37/2010/EU rendelet mellékletének a lazalocid tekintetében történő módosításáról szóló, 2012. február 1-jei 86/2012/EU bizottsági végrehajtási rendelet (5) maximális maradékanyag-határértékeket állapított meg a szarvasmarhaféléktől származó állati eredetű élelmiszerekben előforduló lazalocid-nátriumra vonatkozóan. Ezért módosítani kell a lazalocid-nátriumra vonatkozó rendelkezéseket.
(4)
A maduramicin takarmányból tojótyúkok tojásába történő átviteli arányáról szóló speciális tanulmányok formájában új tudományos információk váltak elérhetővé. E tanulmányok azt igazolják, hogy a keresztszennyeződés következtében maduramicint tartalmazó, de a megengedett legnagyobb maduramicinszintet el nem érő, tojótyúkoknak szánt takarmány alkalmazása magasabb maduramicinszinthez vezet a tojásokban, mint a jelenleg megengedett legnagyobb szint. A nem céltakarmányok maduramicinnel való keresztszennyeződéséről (6), valamint a brojlercsirkék esetében alkalmazott maduramicin-ammónium biztonságosságáról és hatásosságáról (7) szóló EFSA-szakvélemények következtetéseinek megfelelően ezek a magasabb szintek nem jelentenek számottevő veszélyt a fogyasztók egészségére. Helyénvaló ezért a maduramicinra vonatkozó rendelkezéseket ennek megfelelően módosítani.
(5)
A nikarbazin és a diklazuril takarmány-adalékanyagként való engedélyezésének szabályait a takarmány-adalékanyag tíz évre szóló engedélyezéséről szóló, 2010. október 5-i 875/2010/EU bizottsági rendelet (8), illetve a diklazuril gyöngytyúkok takarmány-adalékanyagaként történő felhasználásának engedélyezéséről szóló, 2011. február 23-i 169/2011/EU bizottsági rendelet (9) módosította. E fejlemények a 124/2009/EK rendelet mellékletében a nikarbazin esetében megállapított megengedhető legnagyobb szint jelentős módosítását és a mellékletben a diklazuril esetében megállapított megengedhető legnagyobb szint kisebb módosítását teszik szükségessé. A nem céltakarmányok maduramicinnel való keresztszennyeződésére (10), valamint a brojlercsirkék esetében alkalmazott maduramicin-ammónium biztonságosságára és hatásosságára (11) vonatkozó EFSA-szakvélemények következtetéseinek megfelelően a nem céltakarmányba történő elkerülhetetlen átvitel következményeként élelmiszerekben előforduló nikarbazinra vonatkozóan javasolt megengedhető legnagyobb szintek nem jelentenek számottevő veszélyt a fogyasztók egészségére. Helyénvaló ezért a nikarbazinra és a diklazurilra vonatkozó rendelkezéseket módosítani.
(6)
Következésképpen a 124/2009/EK rendeletet ennek megfelelően módosítani kell.
(7)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 124/2009/EK rendelet melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. július 9-én.

Labels: 0
17
6